kardosdrur/scandi-wiki huggingface dataset:
Erland Josephson

Erland Josephson (15. juni 1923 i Stockholm – 25. februar 2012 i  Stockholm) var en svensk skuespiller, instruktør og forfatter samt chef for Dramaten i Stockholm 1966-1975.

Karriere 
Erland Josephson havde et langvarigt samarbejde med Ingmar Bergman, et samarbejde der begyndte allerede i 1940'erne. Josephson indledte sin karriere på Helsingborgs Stadsteater i 1947 og kom til Dramaten i 1956.

Filmene af Bergman sikrede Josephson international opmærksomhed. Den første Bergman-film, han medvirkede i (dog ukrediteret) var Det regner på vor kærlighed (1946), men senere kom han højt på rollelisten i film som Ulvetimen (1967), Hvisken og råb (1972), Høstsonaten (1978) og Fanny og Alexander (1982). Desuden havde han hovedroller i Bergmans tv-serier Scener fra et ægteskab (1973) og Ansigt mod ansigt (1976) – begge serierne blev også udsendt på DR.

Fra 1970'erne fik han gang i en international filmkarriere, hvor han spillede med i en række europæiske film, ofte af mere "smal" karakter. Således medvirkede han i Damiano Damianis Jeg er bange (1977), Dušan Makavejevs Montenegro (1981) og  Andrej Tarkovskijs Nostalghia (1983).  

Ud over som skuespiller bidrog Josephson også som manuskriptforfatter og instruktør til forskellige film, og han har udgivet en række bøger, både digtsamlinger, romaner, noveller, billedbøger og selvbiografier.

Han har modtaget flere priser, blandt andet Guldbaggen for bedste mandlige hovedrolle i 1987 for sit spil i både Tarkovskijs Offeret og Mai Zetterlings Min elskede - Amoroso. I 2002 fik han en pris for sin samlede karriere ved Stockholm Film Festival, og i 2004 fik han en Guldbagge-ærespris.

Noter

Eksterne henvisninger 
 

Skuespillere fra Sverige
Filminstruktører fra Sverige
Manuskriptforfattere fra Sverige
Romanforfattere fra Sverige
Novelleforfattere fra Sverige
Digtere fra Sverige
Personer fra Stockholm
Svensksprogede forfattere fra Sverige
ComX Networks

ComX Networks A/S er en dansk leverandør af bredbåndsløsninger til bolig- og antenneforeninger. Selskabet har hovedsæde i København. Er i dag et datterselskab i TDC-koncernen, som overtog selskabet pr. 1. december 2013.ComX Networks beskæftigede ca. 60 medarbejdere, da selskabet blev indlemmet i TDC.

Virksomhedens primære services er i dag højhastighedsinternet, kabel-TV og bredbånds-TV, IP-telefoni, dørtelefoni og adgangskontrol.

Historie 
Selskabet blev etableret i 2002 og var en aktiv del af en meget en turbulent periode for den danske telebranche, hvor mange selskaber fusionerede, konsoliderede eller gik konkurs.

ComX Networks indgik i flere kontroverser og tabte i 2005 en fogedsag til Viasat om retten til at vise blandt andet TV3. Et forbud, der dog senere blev ophævet.

Referencer

Ekstern henvisning 
ComX Networks A/S

Internetudbydere i Danmark
Etableret i 2003
Emanuel Jacobsen

Emanuel "Malle" Weinholdt Jacobsen (født 21. november 1893 i København, død 7. august 1968 i Brøndbyøster) var en dansk bokser.

Amatørkarriere 
Som amatør stillede Emanuel Jacobsen op i bantamvægt ved de første danske amatørboksemesterskaber i 1915. Jacobsen vandt titlen som dansk mester. Ved amatørmesterskaberne i 1916 rykkede Emanuel Jacobsen op i fjervægt, hvor han også vandt det danske mesterskab.

Professionel karriere 
Emanuel "Malle" Jacobsen blev professionel i 1917, hvor han den 30. september debuterede med et pointnederlag til Frithjof Hansen i en kamp over 15 omgange. Jacobsen opnåede dog en række sejre og uafgjorte i 1917 og 1918 inden han den 1. december 1918 atter tabte til Frithjof Hansen, denne gang i en kamp om det danske mesterskab i letvægt. I "Malles" næste kamp vandt han over Waldemar Holberg på diskvalifikation. Efter sejren over Holberg boksede Emanuel Jacobsen med succes en række kampe i Berlin, i Danmark og i Sverige. Emanuel Jacobsen opnåeder i 1920 og 1921 tre kampe i London, hvoraf de to imidlertid blev tabt. Efter kampene i England vendte "Malle" tilbage til Danmark, hvor han bortset fra et enkelt nederlag til Anders "Vidunderbarnet" Petersen opnåede en række sejre og uafgjorte, herunder sejre over Alfred Jensen og Svend Helgesen.

I 1922 flyttede Emanuel Jacobsen til New York, hvor han boksede flere kampe. Den 27. april 1923 boksede han en kamp i Montreal, Canada, mod George Gerardin, Jacobsen blev stoppet i 10 omgang, og blev så ilde tilredt, at han måtte på hospital i to uger. Herefter vendte Jacobsen hjem fra USA, og boksede en enkelt kamp den 16. januar 1924 mod englænderen Patsy Coram, hvor Jacobsen opnåede en skuffende uafgjort, hvorefter Jacobsen opgav boksekarrieren.

Emanuel "Malle" Jacobsen opnåede en karriere, der bibragte Jacobsen 47 professionelle kame, hvoraf han vandt de 32 (heraf 13 på KO. Han tabte 7 kampe (1 før tid) og opnåede uafgjort i 7 kampe. En kamp blev afviklet unden en formel afgørelse, men Jacobsen blev af pressen dømt som taber af kampen. Én kamp er registreret som "no contest".

Emanuel Malle Jacobsen blev siden boksetræner og indehaver af det velkendte "Malles Bokseinstitut" eller "Akademisk Bokseinstitut".

Han døde 7. august 1968 på Plejehospitalet Brøndbylund i Brøndbyøster.

Noter

Litteratur 
 Villadsen, Rene: De glemte helte: Profiler fra dansk professionel boksning 1896-1930. Belladonna (2003). .

Eksterne links 
 Emanuel Jacobsens professionelle rekordliste på boxrec.com

Mandlige boksere fra Danmark
Personer fra København
Hobro Vesterfjord

Hobro Vesterfjord er en lavvandet brakvandssø, der oprindeligt har været den inderste del af Mariager Fjord. Udløbet ligger i centrum af Hobro, som ligger rundt om den. Den gennemløbes af Onsild Å, og har tilløb fra nord, af Hodals Bæk. Søen er en del af et vildtreservat på 259 ha, der blev oprettet i 1940 for at beskytte dyre- og fugleliv.

Eksterne kilder og henvisninger 

 Danmarks Søer, Søerne i Nordjyllands og Viborg Amter, af Thorkild Høy m.fl. 

Søer i Mariagerfjord Kommune
We Take Care of Our Own

"We Take Care of Our Own" er en sang skrevet og indspillet af den amerikanske musiker Bruce Springsteen. Det er den første single fra det kommende album, Wrecking Ball. Singlen blev lækket ud på internettet den 18. januar 2012, en dag før den officielle udgivelsesdag på Amazon.com og iTunes. Sangen fik sin live-debut den 12. februar 2012 til det 54 Grammy Award.

Lyrik og musik 
Sangen er en up-tempo rocker, der minder om lyden fra de yngre bands, som Springsteen for nylig har taget under sine vinger som Arcade Fire og The Gaslight Anthem.

Teksterne udtrykker Springsteens frustration, som efter flere års økonomiske hårde tider – folk er blevet mindre villige til at hjælpe hinanden. Sagen begynder:
I've been stumblin' on good hearts turned to stoneThe road of good intentions has turned dry as a bone.

Højttaleren spørger, hvor han kan finde barmhjertige hjerter eller arbejde for at sætte sine hænder og sjæl fri og lave referencer til Orkanen Katrina. Men omkvædet skaber en mere optimistisk (eller ironisk, afhængigt af lytterens fortolkning) konstatere, at "Wherever this flag is flown/We take care of our own". NPR's Ann Powers beskriver sangen som "en bitter hymne", og fastslår, at på denne sang, som med "Born in the U.S.A.", "Glory Days" og endda 2007's smukke "Girls in Their Summer Clothes", "Springsteen bringer store følelser og så kræver vi at droppe de vrangforestillinger, der ofte ledsager dem."

Musikvideo 
Springsteen blev spottet i New Jersey den 13. januar 2012, filme, hvad der mentes at være en ny musikvideo. Den 19. januar 2012, udgivelsesdagen, havde musikvideoen også premiere, videoen indeholder forskellige sorte og hvide billeder af Springsteen afbrudt med tekst af sangtekst.

Den 10. februar 2012, havde en anden officiel musikvideo premiere, denne gang hvor Springsteen optræder i forladte bygninger og hustage i en bymæssig sammenhæng. Forskellige billeder af arbejderklassens amerikanere er vist samt sangtekster. Da Springsteen synger ("Wherever this flag is flown/We take care of our own"), forvandler videoen sig fra sort og hvid til farver, klimakset som Springsteen slutter sig til en skare af hverdagens amerikanere gå sammen i dagslys og i fællesskab.

Referencer 

Bruce Springsteen-sange
Singler fra 2012
Sarah Thomasson

Sarah Margareta Thomasson Voss (født Thomasson; 20. juli 1925 i Mörviken, Åre – 24. marts 1996 i Östersund) var en svensk alpin skiløber. Stockholms-Tidningen udså hende til Årets Idrottskvinna 1951. Hun vandt en bronzemedalje i slalom ved VM i alpint skiløb 1954 i Åre i Sverige.

Kildehenvisninger

Eksterne henvisninger 
 Profil hos Sveriges Olympiske Komité  
 Profil hos sports-reference.com  

Personer fra Åre
Alpine skiløbere fra Sverige
Feliu Ventura

Feliu Ventura (født 1976 i Xàtiva) er en spansk sanger fra Valencia.

Han synger på katalansk, der er andet sprog i Katalonien og han er meget populær i Valencia. Felius musik er underholdende og handler om hverdagsagtige ting.

Diskografi 
 Musica i lletras 2011.

Personer fra Valencia
Sangere fra Spanien
Smalbladet limurt

 
Smalbladet Limurt (Silene stenophylla) er en planteart, som har sit hjemsted i det nordlige Sibirien og Japan. Den blev berømt, da russiske forskere offentliggjorde resultaterne af deres succesrige anstrengelser for at genetablere planten ud fra dele af gamle frø.

Beskrivelse 
Smalbladet Limurt er en flerårig, urteagtig plante med en opret, fladedækkende vækst. Stænglerne er runde i tværsnit, uforgrenede og hårløse. De grundstillede blade er langstilkede og smalt lancetformede og helrandede og svagt behårede. Stængelbladene sidder modsat, og de er ligeledes lancet- til linjeformede, helrandede og svagt behårede, men mindre end grundbladene. De to modsat stillede blade er sammenvoksede ved stænglen. Blomstringen foregår i juli-august, hvor man finder blomsterne i små, endestillede stande. De enkelte blomster er 5-tallige og regelmæssige med et oppustet bæger og hvide til svagt rosafarvede kronblade, der er opsplittet fra spidsen og halvvejs ind mod basis i to omvendt ægformede lapper. Det kan give det førsteindtryk, at blomsten har 10 kronblade. Frugterne er ægformede kapsler med mange, nyreformede frø.

Rodsystemet består af krybende jordstængler og trævlede rødder.

Højde x bredde og årlig tilvækst: 0,25 x 0,10 m (25 x 10 cm/år), heri ikke medregnet skud fra jordstænglerne.

Hjemsted 
Smalbladet Limurt hører hjemme i det nordøstlige Sibirien, på Sakhalin-halvøen og på Hokkaido i Japan. Overalt foretrækker den lysåbne tundraagtige voksesteder med ringe konkurrence fra græsser og træagtige planter. Alle oplysninger om fundet af de dybfrosne, men levende frø i permafrostlaget under det arktiske Sibirien tyder på, at arten havde præcist samme vækstkrav og hjemsted allerede for 30.000 år siden.

Gamle frø 
Smalbladet Limurt blev berømt, da russiske forskere offentliggjorde resultaterne af deres succesrige anstrengelser for at genetablere planten ud fra dele af gamle frø. Frøene havde overlevet 30.000 år i permafrost under det arktiske område nordvest for Sakhalin-halvøen
.
De gendannede planter afviger en smule fra deres nulevende artsfæller: dels ved at have mere smalle kronblade, og dels ved at sætte rent hunlige blomster først, efterfulgt af normale, tvekønnede, hvor de nulevende planter kun har tvekønnede blomster
.

Noter 

Hvide blomster
Fossiler
Villa Jamtbol

Villa Jamtbol, også kendt som lægevillaen (), er en villa i Mörviken, den gamle del af Åre i Jämtlands län i det nordlige Sverige. Den opførtes udelukkende af tømmer i nationalromatisk stil, ikke langt fra Åre Bergbana på foranledning af bankdirektør Salomon Sahlin fra Östersund. Bygningen blev i 1926 overtaget af Svenska Läkaresällskapet, der drev pensionat. I dag er villaen privatbolig, men en stor del af det oprindelige interiør er bevaret. Villa Jamtbol har været byggnadsminne siden den 12. januar 1981.

Kilder 

Åre
Byggnadsminnen i Jämtlands län
Etableret i 1911
Pitrags

Pitrags () er en landsby med 44 indbyggere i Kolkas pagasts, Dundagas novads i det vestlige Letland ved Irbestrædets kyst, 15 kilometer fra pagastens hovedby Kolka, 28 kilometer fra novadens hovedby Dundaga og 179 kilometer fra Riga, hovedstaden i Letland.

Pitrags er en gammel livisk landsby, som første gang nævnes i skriftlige kilder i 1582. Ifølge legenden blev Pitrags etableret af fire brødre fra Øsel, hvis opførte hus er den ældste ejendom i landsbyen. I 1826 var der 11 ejendomme i landsbyen med i alt 190 indbyggere; i 1937 – 12 landbrug og 38 fiskerbrug. I midten af det 19. århundrede etableredes en kro i Pitrags, i 1902 et bedehus for baptister. I sovjettiden opførtes et fiskerøgeri, som dog ligger forladt i dag.

Kildehenvisninger 

Letlands geografi
Omar Sy

Omar Sy (født 20. januar 1978) er en fransk skuespiller og komiker. I Danmark er han mest kendt for sin rolle som Driss i filmen De Urørlige, en rolle som han i 2012 modtog en César for.

Filmography

Film

Tv

Computerspil

Referencer

Eksterne henvisninger 
 

Skuespillere fra Frankrig
Cesar for bedste mandlige hovedrolle
Skeikampen

Skeikampen (1.124 moh.) er et norsk fjeld, og samtidig navnet på et vintersportssted øverst i Gausdalen, Innlandet fylke. Bebyggelsen ved foden af Skeikampen kaldes Skei. 

Gausdal Højfjeldssanatorium blev grundlagt i Skei i 1876. I 1936 blev Skeikampen Højfjeldshotel bygget og senere kom blandt andet Skeikampen Alpincenter, Skei Fjellandsby og Skei Appartements til. De to sidstnævnte blev bygget i forbindelse med Vinter-OL 1994 i Lillehammer.

Skei Fjellkirke blev indviet 4. november 2001 af biskop Rosemarie Køhn. Kirken er tegnet af arkitekt Eivind Eriksen, og altertavlen i kirken er designet af Dronning Margrethe. Dronningen har egen hytte i Skei, og også det norske kongepar er hyppige gæster i Skei. 

Ved foden af Skeikampen ligger Norges højest beliggende golfbane, åbnet i 1995. 

Om vinteren er der 150 km præparerede langrendsløjper omkring Skeikampen, med forbindelse til skiområderne i Peer Gynt Skiregion og Kvitfjell, i alt over 600 km sammenhængende løjper.

Skeikampens alpincenter har 11 lifte og 17 nedfarter. Den længste løjpe er 2.500 m lang, og samlet er det 21 km alpinløjper.

Eksterne henvisninger og kilder
Skeikampens hjemmeside

Commons

Vintersportssteder i Norge
Bjerge i Innlandet
Wrecking Ball

Wrecking Ball (nedbrydningskugle på engelsk) kan henvise til flere emner:

Wrecking Ball (Emmylou Harris-album) - et album fra 1995
Wrecking Ball (Bruce Springsteen-album) - et album fra 2012
Wrecking Ball (Miley Cyrus-sang) - en sang (og en single) fra 2013
Ole Mølgaard

Ole Kaag Mølgaard (født 13. april 1963 i Aarhus) er selvstændig rådgiver for medie- og kulturlivet.

Ole Mølgaard var en af hovedarkitekterne bag DRs nuværende kanalstruktur med P1, P2, P3, P4, P5, P6 og P8. Da Ole Mølgaard havde forsvaret et bred og folkelig fortolkning af DRs public service opgave, blev han i 2011 afskediget af DRs nye generaldirektør Maria Rørby Rønn, som på daværende tidspunkt ønskede et smallere DR. 

Som selvstændig rådgiver har Ole Mølgaard blandt andet vakt offentlighedens interesse, da han var ansvarlig for den ansøgning, der sikrede Radio Loud sejren ved et udbud om at drive en DAB-kanal over en fireårig periode foran den etablerede kanal Radio24syv  i 2019. Efterfølgende var han som ekstern konsulent,  ungdomsmediets udviklings- og partnerskabschef frem til 2021. Han arbejder i dag som selvstændig konsulent indenfor kultur, medier og ledelse, og har blandt andet spillet en central rolle i konceptioneringen og etableringen af Danmarks nationalleksikon lex.dk, et digitalt opslagsværk, der skal sikre alle adgang til troværdig information på dansk, på nettet.

Karriere 
Ole Mølgaard har arbejdet indenfor medie- og kulturlivet i mere end 30 år Indenfor radio har haft en række forskellige stillinger i både kommerciel radio og i DR. I 2004 var han udviklingschef, i 2007 blev han den første tværgående Musikchef i DR og fra 2009 til 2011 arbejdede han som radiochef for P2, P3 og P4 og DRs digitale kanaler.. Som chef i DR var en en af arkitekterne bag DRs nuværende kanalstruktur på DAB og FM, ligesom han var en af initiativtagerne til Radiodays Danmark og Radio Days Europe.Efter sit ophør på Danmarks Radio arbejder han som selvstændig konsulent og har rådgivet de fleste større medievirksomheder i Skandinavien. Blandt meget andet var han en af arkitekterne bag overgangen til DAB+, der sikrede at det var muligt med et meget stort aftalt radiokanaler på DAB, han stod bag en medielederuddanelse på CBS, og har været en central kraft i radio-prisuddelingsarrangementet Prix Audio og konferencen Audiodays Danmark.  Ole Mølgaard har blandt andet siddet i bestyrelserne for Hotel Pro Forma, Ars Nova, Radio 100 FM, Radio Klassisk, Sveriges Radio og fra 2019 Radio 4.

I 2019 stod Ole Mølgaard i spidsen for visionen om at byde på statens udbud af en ny DAB-kanal med fokus på kultur med henblik på at skabe en public service taleradio for den yngste halvdel af befolkningen. Da projektet under navnet Radio Loud vandt udbuddet, varetog Ole Mølgaard, som ekstern konsulent, ansvaret for LOUDs partnerskaber. I den forbindelse forlod han bestyrelsen i Radio 4.

I 2021 stoppede Ole Mølgaard sin tilknytning til Radio Loud Dette skete i forbindelse med et størrelse ledelsesskift på kanalen.

Ole Mølgaard er desuden en af stifterne og tidligere bestyrelsesformand for Finn Nørgaard-foreningen.

I populærkultur 
Ole Mølgaard bliver portrætteret af Nikolaj Kopernikus i Ole Christian Madsens film Krudttønden fra 2020 og medvirker i Nils Giversens dokumentar om terroristen Omar, "Omars vej til Krudttønden"

Referencer 

Ansatte i DR
Personer fra Aarhus
Erhvervsfolk fra Danmark
Karolinska Universitetssjukhuset

Karolinska Universitetssjukhuset er et svensk sygehus med virksomhed i Huddinge og Solna. Sygehuset, blev oprettet i 2004, da Huddinge Universitetssjukhus (oprettet 1972) og Karolinska Sjukhuset (oprettet 1940) blev slået sammen. Karolinska har også afdelinger andre steder i Stockholm-området onkologienhederne findes på Danderyd Sygehus og "Karolinska Södermalms" hørselehabiliteringen på Rosenlunds Sjukhus.

Sygehuset fungerer både som akutsygehus for Stockholms län og som universitetssygehus for Karolinska Institutet.

Karolinska Universitetssjukhuset har omkring 15.000 ansatte og en omsætning på 12,2 milliarder kroner (2008).

Eksterne links 
 Karolinska Universitetssjukhuset

Kilder 
Artiklen bygger helt eller delvist på Norsk Wikipedia.

Hospitaler i Sverige
Bygninger, konstruktioner og anlæg i Stockholm
Etableret i 2004
Niels E. Skakkebæk

Niels Erik Skakkebæk (født 15. juli 1936 i Vodskov) er en dansk androlog og professor ved Københavns Universitet og overlæge ved Rigshospitalet på Afdelingen for Vækst og Reproduktion. Han er særlig kendt for studier af mænds sædkvalitet.

Skakkebæk er søn af gårdejer Jens Jensen Skakkebæk og hustru Oda f. Mortensen og voksede op på gården Skakkebæk der lå ved Limfjorden ved Vodskov. Han tog studenteksamen på Frk. Gluuds studenterkursus og begyndte derefter på studiet til dyrlæge. Efter to år skiftede han dog til lægestudiet.
Skakkebæk blev uddannet som læge i 1965, blev speciallæge i pædiatri og professor i børnesygdomme/pædiatri i 1982 ved Hvidovre Hospitals børneafdeling. Han har siden 1990 været overlæge og professor ved Rigshospitalets afdeling for vækst og reproduktion.

I 1992 udgav Skakkebæk sammen med sine forskningskollegaer artiklen Evidence for decreasing quality of semen during past 50 years der var en meta-analyse af studier af mænds sædkvalitet fra 1938-1991.
Opgørelsen viste et fald på omtrent 50% i perioden.
Studiet skabte debat, og også yderligere efter at Bjørn Lomborg nævnte studiet i sin bog Verdens sande tilstand.

Skakkebæks studier gjorde ham til den trediemest omtalte danske videnskabsmand i ikke-videnskabelige engelsk-sprogede medier 1994-2004 efter Niels Bohr og Bjørn Lomborg.

Skakkebæk modtog i 1993 Novo Nordisk Prisen
og i juni 2006 Kirsten og Freddy P. Johansens prisen. Han er Ridder af Dannebrog og optaget i Kraks Blå Bog.

Han har siden 4. september 1965 været gift med administrationschef, cand. phil. Mette Skakkebæk (født 28. juli 1943 i Nørresundby).

Henvisninger 
 Biografi i Den Store Danske

Læger fra Danmark
Professorer fra Københavns Universitet
Personer i Kraks Blå Bog
Riddere af Dannebrog
Faglitterære forfattere fra Danmark
Dansksprogede forfattere fra Danmark
Michael Bruun Jepsen

Michael Bruun Jepsen (født 24. marts 1965) er en dansk sportschef, træner og tidligere atlet fra Hvidovre AM tidligere i IF Gullfoss, KTA, Amager AC, Københavns IF.

Michael Jepsen startede med atletik i 1976 i IF Gullfoss, hvor han prøvede alle atletikkens discipliner. Han har blandt andet været dansk ungdomsmester to gange i stangspring, og vundet DM-medalje på 10 km landevej. Det var dog i kast han nåede de bedste resultater med mange medaljer ved ungdoms-DM og flere ungdomsrekorder samt fire år på juniorlandsholdet. Derefter tog han trænervejen. Allerede som 13 årig fik han sine første trænererfaringer, og første ansættelse fik han som 15 årig. Siden da har han været træner i et stort antal foreninger; IF Gullfoss, KTA, Amager AC, Freja Odense, Frederiksberg IF, Greve IF, KIF og Fremad Holbæk, hvor han har arbejdet både som allroundtræner, sprinttræner og som kastetræner. 
I 1999 blev han ansat i Hvidovre AM som kastetræner og besluttede 2000 at også ville repræsentere klubben som aktiv udøver, og begge dele er han fortsat med siden. 

Michael Jepsen er uddannet i idræt på Københavns Universitet med bacheloroverbygning i eliteidræt og bachelorspeciale indenfor spydkast og fysisk træning. Efterfølgende har han gået på Idrættens Træner Akademi, som er Team Danmarks højeste elitetræneruddannelse og taget to coachuddannelser indenfor neurolingvistisk programmering i sportscoaching. 

I 1996 blev Michael Jepsen udnævnt til Dansk Atletik Forbund’s landstræner i kast, på denne plads blev flere EM, VM og landskampe, hvor han bl.a. coachede verdensstjernen Joachim B. Olsen. Fra 2001 overtog han en ny stilling som talentlandstræner i DAF, og var med til at udvikle talentudviklingen frem til 2010 i denne periode var han teamleader og træner på samtlige internationale ungdomsmesterskaber. 

Sideløbende med sine ansættelser som klub- og landstræner har Michael Jepsen været fysisk træner indenfor andre eliteidræter, og har trænet landsholdsudøvere indenfor militær femkamp, svømning og ikke mindst fodbold, hvor han var fem år i superligaen som fysisk træner i AB. Fra 2010 er han ansat i DAF på fuld tid som Sportschef/Competition Manager, og er nu kun træner i Hvidovre AM. 

Michael Jepsen vandt EM-sølv for veteraner i hammerkast i sin mesterskabsdebut.

Michael Jepsen er gift med Mette B. Jepsen tidligere dansk mester på 400 meter.

Danske mesterskaber 
  2004  Kastefemkamp  3538 point
  2002  Kastefemkamp  3649 point

Personlige rekorder 
Hammerkast: 56,66 1994
Vægtkast: 18,18 1990
Kuglestød: 13,97
Diskoskast: 44,96
Spydkast: 64,40
Kastefemkamp: 4016p 1994
100 meter: 12,30
800 meter: 2,10.4
Længdespring: 6,16
Trespring: 13,05

Bibliografi 
Trioen Carsten Bomme, Michael Jepsen og Knud Andersen har skrevet bogen "Aldersrelateret træning i Atletik -Kast".

Eksterne henvisninger 
 DAF i tal – Michael Jepsen
 Statletik.dk – Profil – Michael Bruun Jepsen
 Hvidovre AM's webplads 

Atleter fra Københavns IF
Atleter fra IF Gullfoss
Atleter fra Amager AC
Atleter fra Kastrup Tårnby Atletik
Atleter fra Hvidovre AM
Trænere fra Danmark
Diskoskastere fra Danmark
Hammerkastere fra Danmark
Kuglestødere fra Danmark